**Zoom Dievkalpojums 10.08.2025.**

|  |
| --- |
| ***Dziesma*: 226 Kristīgie, nu laiks ir mosties**  **Ps. 33: 12–22**  **12 Svētīga tā tauta, kam Tas Kungs ir par Dievu, tie ļaudis, ko Viņš Sev izredzējis par īpašumu!  13 Tas Kungs raugās no debesīm, Viņš redz visus cilvēku bērnus;  14 no tās vietas, kur Viņa tronis, Viņš pārredz visus zemes iedzīvotājus;  15 Viņš īpatnēji izveidojis visu viņu sirdis un vēro visus viņu darbus.  16 Nedz lieli karapulki sargā ķēniņu, nedz arī liels miesas spēks izglābj varoni.  17 Maldās, kas visas uzvaras cerības liek uz zirgiem: arī viņu spēka nepietiek glābiņam.  18 Redzi, Tā Kunga acs vēro tos, kas Viņu bīstas un cer uz Viņa žēlastību,  19 lai Viņš to dvēseles izglābtu no nāves un uzturētu viņus dzīvus bada laikā.  20 Mūsu dvēsele gaida uz To Kungu, Viņš ir mūsu palīgs un vairogs.  21 Par Viņu priecājas mūsu sirds, jo mēs paļaujamies uz Viņa svēto Vārdu.  22 Tava žēlastība, Kungs, lai paliek ar mums, jo mēs ceram uz Tevi!** Āmen.  **GRĒKSŪDZE** |

**“Svētīgs ir tas, kam pārkāpumi piedoti un grēki izdzēsti.” (Ps.32:1)**

*Klusībā pārdomāsim to, kas pēdējā laikā nav bijis labs mūsu dzīvē; kur neesam bijuši mīlestībā pret Dievu un pret cilvēkiem. Pēc tam lūgšana:*

“Visuspēcīgais Dievs, sirdsžēlīgais Tēvs! Es, nabaga grēcinieks, Tev sūdzu savus grēkus, ar ko esmu grēkojis domās, vārdos un darbos. Bet es tos no sirds nožēloju, un tie man gauži sāp, un es Tevi lūdzu Tavas lielās apžēlošanas un Tava mīļā Dēla, Jēzus Kristus, mana Pestītāja, rūgto ciešanu un nāves dēļ: esi man, grēciniekam žēlīgs, piedod man visus manus grēkus un dod man Sava Svētā Gara spēku, ka varu atgriezties!”

*Kungs, apžēlojies, Kristu, apžēlojies! Kungs, apžēlojies!*

***Absolūcija:***

**“... cik augstu ir debesis pār zemi, tik liela ir Dieva žēlastība pret tiem, kas Viņu bīstas.Cik tālu ir rīti no vakariem, tik tālu Viņš atliek mūsu pārkāpumus nost no mums.Kā Tēvs apžēlojas par bērniem, tā Tas Kungs apžēlojas par tiem, kas Viņu bīstas.” (Ps.103,11–13)**

Visspēcīgais un mūžīgais Dievs par mums ir apžēlojies Kristū Jēzū un Viņa dēļ mums

piedod visus mūsu grēkus, un dod mums žēlastību, ka atgriežamies un iemantojam mūžīgo dzīvību.

**Lasījums no Ebr. 11: 1–3 un 8–16.  
1 Jo ticība ir stipra paļaušanās uz to, kas cerams, pārliecība par neredzamām lietām.   
2 Jo, tanī stāvēdami, tēvi saņēmuši liecību.   
3 Jo ticībā mēs noprotam, ka pasaule ir radīta Dieva Vārda spēkā, ka no neredzamā cēlies redzamais.**

**8 Ticībā Ābrahāms ir paklausījis aicinājumam un gāja uz to vietu, ko nācās saņemt par mantojumu, un gāja, nezinādams, kurp viņš iet.   
9 Ticībā viņš apmetās apsolītajā zemē kā svešinieks, dzīvodams teltīs ar Īzāku un Jēkabu, tā paša apsolījuma līdzmantiniekiem.   
10 Jo viņš gaidīja pilsētu ar stipriem pamatiem, kuras cēlējs un radītājs ir Dievs.   
11 Ticībā arī tā pati Sāra spēja kļūt māte, neraugoties uz vecumu, jo turēja par uzticamu To, kas devis apsolījumu.   
12 Tāpēc arī no viena cilvēka, kas turklāt vēl bija vecuma nespēkā, ir dzimuši tik daudzi kā debesu zvaigznes un kā neskaitāmas smiltis jūrmalā.   
13 Šie visi ir miruši ticībā, apsolītās lietas nesaņēmuši, bet no tālienes tās redzēdami un sveikdami, un apliecinājuši, ka viņi ir svešinieki un piemājotāji virs zemes.   
14 Jo tie, kas tādas lietas runā, rāda, ka viņi meklē tēviju.   
15 Un, ja viņi būtu domājuši par to zemi, no kuras bija izgājuši, tad viņiem būtu bijis laiks atgriezties.   
16 Bet nu tie tiecas pēc labākas, tas ir, debesu tēvijas. Tāpēc arī Dievs netur par kaunu, ka tie Viņu sauc par savu Dievu, jo Viņš tiem sagatavojis pilsētu.** Tie ir Tā Kunga vārdi.

***Ticības apliecība***

*Apliecināsim savu ticību ar* ***Apustuļu ticības apliecības*** *vārdiem:*

Es ticu uz **Dievu Tēvu**, Visuvaldītāju, debess un zemes Radītāju;

un uz **Jēzu Kristu**, Dieva vienpiedzimušo Dēlu, mūsu Kungu, kas ieņemts no Svētā Gara, piedzimis no Jaunavas Marijas, cietis zem Poncija Pilāta, krustā sists, nomiris, aprakts, nokāpis ellē, trešajā dienā augšāmcēlies no mirušiem, uzkāpis debesīs, sēdies pie Dieva, Visuvaldītāja Tēva labās rokas, no kurienes Viņš atnāks tiesāt dzīvos un mirušos.

Es ticu uz **Svēto Garu**, vienu svētu kristīgu Baznīcu, svēto sadraudzi, grēku piedošanu, miesas augšāmcelšanos un mūžīgo dzīvošanu. Āmen.

***Dziesma:* 337 Man žēlastība notikusi**

***Sprediķis***

***Dziesma*: 503 Mācieties no puķēm laukā**

**Pārdomas pēc sprediķa**

***Ziņojumi***

***Lūgšana.*** Mīļais Dievs!

Visuspēcīgais, mūžīgais Dievs, mīļais Debesu Tēvs, visa Radītājs, kas ar Tēva mīlestību gādā par mums. Tu mūs sargi un aicini pie sevis labestībā un pacietībā. Caur Svēto Garu Tu mums piešķir drosmi būt Kristus apliecinātājiem ar vārdiem un visu mūsu dzīvi. Mēs Tevi lūdzam, atklāj savu spēku un varenību mūsu draudzēs un mūsu baznīcā, lai neviens no mums nesāktu šaubīties dzīves grūtībās. Palīdzi vientuļajiem, noskumušajiem, izsalkušajiem un nosalušajiem izjust Tavu klātbūtni. Palīdzi visiem, kas kalpo Tev un saviem līdzcilvēkiem apzinīgi un ar prieku – Kristus vārdā. Kungs, stiprini arī mūsu ģimenes, esi ar visiem, kas mums ir mīļi – tuvumā un tālumā. Paldies Tev, ka Tavā rokā zinām arī mirušos.

Mēs Tevi lūdzam par tiem, kas cilvēku nesaticības un varmācības dēļ ir zaudējuši mājas, kam ir bailes no rītdienas, jo nezina, kur atrast patvērumu. Lūdzam par situāciju Ukrainā, uzklausi tos, kas sauc pēc Tavas palīdzības, kas cieš, kas sev apkārt piedzīvo nāvi un iznīcību. Dod mums atvērtu skatu, lai saredzam, kā mēs varētu palīdzēt.

Svētī Tu jauno nedēļu, lai Tavs Gars mūs vada. To mēs lūdzam Jēzus Kristus vārdā:

***Mūsu Tēvs debesīs!*** Svētīts lai top Tavs vārds. Lai nāk Tava valstība. Tavs prāts lai notiek kā debesīs, tā arī virs zemes. Mūsu dienišķo maizi dod mums šodien. Un piedod mums mūsu parādus, kā arī mēs piedodam saviem parādniekiem. Un neieved mūs kārdināšanā, bet atpestī no ļauna. Jo Tev pieder valstība, spēks un gods mūžīgi. Āmen.

***Svētības vārdi***

Tas Kungs lai mūs svētī un lai mūs pasargā!

Tas Kungs lai apgaismo savu vaigu pār mums un ir mums žēlīgs!

Tas Kungs lai paceļ savu vaigu pār mums un dod mums mieru! Āmen.

***Dziesma:* 297 Tas visu spēj, kas tic un cer**